1.UVOD – PUT K JEDINSTVENOM EUROPSKOM PODRUČJU PDV-A

EU-ov sustav PDV-a jedna je od prednosti jedinstvenog tržišta; uklanjanjem prepreka koje su narušavale tržišno natjecanje i sprječavale slobodno kretanje dobara znatno je pogodovao trgovini u EU-u. Porez na dodanu vrijednost (PDV) kao porez na potrošnju široke osnove smatra se jednim od oblika oporezivanja kojim se najviše pogoduje rastu. Osim toga, PDV je važan i sve veći izvor poreznih prihoda u Europskoj uniji . No u posljednjih nekoliko godina sustav PDV-a nije uspio održati korak s globalizacijom i digitalizacijom gospodarstva. Posebno se to odnosi na činjenicu da se važeći sustav za oporezivanje trgovine među državama članicama i dalje temelji na „prijelaznim odredbama” starima 25 godina. U okviru tih odredaba domaće i prekogranične transakcije podvrgavaju se dvama potpuno različitim sustavima PDV-a. Stoga su poduzeća čije aktivnosti obuhvaćaju prekograničnu trgovinu izložena dodatnim troškovima usklađivanja od 11 % u usporedbi s poduzećima koja trguju samo na domaćem tržištu. Osim toga, omogućivanje prekogranične kupnje robe bez plaćanja PDV-a te odredbe čini posebno podložne prijevarama. U 2015. je zbog prijevara i drugih nedostataka izgubljena 151 milijarda EUR, to jest 12,8 % prihoda od PDV-a. Procjenjuje se da od tog ukupnog iznosa 50 milijardi EUR otpada na prekogranične prijevare u vezi s PDV-om, za što su većinom odgovorne kriminalne organizacije, a prema nedavnim medijskim izvješćima dio se tog iznosa upotrebljava i za financiranje terorizma.

Danas je EU-ov sustav PDV-a suviše rascjepkan i podložan prijevarama. Kao dio njezina plana za pravedan i učinkovit sustav oporezivanja u EU-u, Komisija namjerava preurediti sustav PDV-a kako bi osigurala da taj sustav ostane prednost u budućnosti. Procjenjuje se da bi uvođenjem objedinjenog sustava PDV-a u jedinstveno tržište smanjilo prekogranične prijevare u vezi s PDV-om za 41 milijardu EUR, a troškove usklađivanja za poduzeća za 1 milijardu EUR.

Komisija je u svojem akcijskom planu o PDV-u od 7. travnja 2016. iznijela potrebu uvođenja jedinstvenog europskog područja PDV-a kako bi se pružio odgovor na izazove 21. stoljeća. Najavljen je niz ključnih mjera koje je potrebno donijeti u kratkoročnom i srednjoročnom razdoblju radi osuvremenjivanja sustava PDV-a u EU-u te kako bi taj sustav postao jednostavniji, otporniji na prijevare i prilagođeniji gospodarstvu. Tim se mjerama ostvaruje nekoliko ciljeva: prilagođavanje sustava PDV-a globalnom, digitalnom i mobilnom gospodarstvu, potpora MSP-ovima i osiguravanje odgovarajuće politike poreznih stopa, zaustavljanje prekograničnih prijevara i pomoć državama članicama u smanjenju jaza PDV-a.

Osuvremenjivanje važećeg sustava PDV-a postići će se nizom postupnih koraka. Ovom se Komunikacijom izvješćuje o mjerama koje su već poduzete (odjeljak 2.) i navode dodatni detalji o budućim koracima (odjeljak 3.), uključujući inicijative koje će biti donesene ove godine:

·zakonodavni paket o konačnom sustavu PDV-a za trgovinu unutar Unije među poduzećima (dalje u tekstu „konačni sustav PDV-a”);

·prijedlog o reformi stopa PDV-a;

·prijedlog za jačanje postojećih instrumenata za administrativnu suradnju u području PDV-a i

·prijedlog pojednostavnjenja pravila o PDV-u za mala i srednja poduzeća.

2.POSTIGNUĆA OD DONOŠENJA AKCIJSKOG PLANA O PDV-u

2.1. Prilagođavanje sustava PDV-a digitalnom gospodarstvu i pripreme za osuvremenjenu politiku poreznih stopa

Komisija je 1. prosinca 2016. donijela nekoliko prijedloga osuvremenjivanja PDV-a za prekograničnu internetsku trgovinu i prijedlog o stopi PDV-a za elektroničke publikacije. Ti su prijedlozi važan dio strategije jedinstvenog digitalnog tržišta i namijenjeni su prilagođavanju sustava PDV-a digitalnom gospodarstvu.

2.1.1. Prijedlozi za PDV na internetsku trgovinu

Digitalizacijom gospodarstva stvaraju se sve veći izazovi za poreznu politiku. Potrebna su inovativna i napredna rješenja kako bi se držao korak s tim novim poslovnim kretanjima. Porezna je pravila potrebno razvijati radi prilagođavanja brzim promjenama poslovnih modela i ponašanja potrošača. Oporezivanje bi istodobno trebalo biti pravedno i djelotvorno za nova poduzeća i trebalo bi pozitivno doprinijeti razvoju jedinstvenog digitalnog tržišta.

Kao i u slučaju poreza na potrošnju, PDV ima važnu ulogu u strategiji za ostvarivanje tih ciljeva. Prijedlozi o internetskoj trgovini namijenjeni su za ostvarivanje koristi poduzećima, građanima i državama članicama i njima se ostvaruje uvažavanje EU-a kao globalnog lidera.

Novim bi se pravilima poduzećima omogućilo da jednostavno prodaju robu internetskim putem i sve svoje obveze u pogledu PDV-a u EU-u rješavaju na jednom mjestu te bi se njima pojednostavila obrada PDV-a za novoosnovana i mikropoduzeća čija je prekogranična internetska prodaja manja od 10 000 EUR. Mala i srednja poduzeća također bi imala koristi od jednostavnijih postupaka za prekograničnu prodaju do 100 000 EUR. Osim toga, novim bi se pravilima uklonilo važeće izuzeće za male pošiljke uvezene u EU čija je vrijednost manja od 22 EUR i osiguralo da poduzeća iz EU-a posluju u ravnopravnim uvjetima.

Vijeće trenutačno raspravlja o tim prijedlozima.

Nadalje, Komisija u okviru Foruma EU-a o PDV-u istražuje mogućnosti uspostavljanja strukturirane javno-privatne suradnje s poreznim upravama, logističkim poduzećima, internetskim platformama, pružateljima platnih usluga i udruženjima poduzeća radi poboljšanja naplate PDV-a, smanjenja prijevara u području internetske trgovine i pružanja jednakih uvjeta za sve poslovne subjekte koji ispunjavaju svoje obveze. Rezultati tog savjetovanja poslužit će kao argumenti u prilog inicijativi Komisije u 2018.

2.1.2. Prijedlog PDV-a za publikacije u elektroničkom obliku